Kjukebiller

kompostkjukebiller
 småkjukebiller
 praktkjukebiller

Kjukebiller (Erotylidae) er en familie av biller som er ganske artsrik i tropene. I Norge finnes det bare noen få arter. Disse billene er ofte nokså fargerike og kalles derfor "pleasing fungus beetles" på engelsk. De aller fleste artene lever av sopp som vokser på død ved, særlig fruktlegemene til kjuker (Polyporaceae).
 Utseende 
Små til middelsstore (3 – 25 mm) biller, vanligvis ovale på form, blanke, ofte kontrastrikt fargede i svart og gult eller rødt, noen ganger metalliske. Hodet er kort og bredt med små fasettøyne. Antennene er oftest lengre enn hodet og brystskjoldet til sammen, 11-leddete, med en tre til fem-leddet kølle. Brystskjoldet (pronotum) er bredere enn langt, mer eller mindre firkantet til halvsirkelfomet, fint punktert, vanligvis uten påfallende hår. Det har en markert siderand og en slett overflate. Dekkvingene er glatte, vanligvis med markerte, fine punktrekker. De har vanligvis mørk grunnfarge, ofte med røde flekker eller tverrbånd. Hos mange tropiske arter er dekkvingene trukket ut til en spiss bakerst. Beina er ganske korte, føttene fem-leddete. Larvene kan variere mye i utseende. Larver som utvikler seg i kortlivede ressurser (for eksempel hattsopper, som brytes ned svært raskt) er bløte, bleke og marklignende, og utvikler seg svært raskt. De som utvikler seg i mer langvarige ressurser som for eksempel kjuker er gjerne harde og sterkere pigmenterte.

 Levevis 
De aller fleste er soppetere, men det finnes noen få arter som lever på planter og muligens spiser pollen. Mesteparten av artene er knyttet til sopper som vokser på død ved, og denne gruppen kan derfor være truet av skogbruk som reduserer mengden av død ved i skogen. Både voksne og larver kan finnes på fruktlegemer av ulike slags sopper, under barken på døde, soppbefengte trær og i råtten ved. En del av artene er ikke flygedyktige, og har derfor svært dårlig spredningsevne. Dette gjør dem sårbare for lokale endringer.
I alle fall noen av artene har yngelpleie, der en av foreldrene passer på larvene.

 Systematisk inndeling / norske arter 

 Ordenen biller, Coleoptera
 Underordenen Polyphaga
 Gruppen (infraorden) Cucujiformia
 Overfamilien glans- og flatbiller, Cucujoidea
 Familien kjukebiller, Erotylidae
 Underfamilien kompostkjukebiller, Cryptophilinae
 Stammen Cryptophilini
 Slekten Brachypterosa
 Slekten Cathartocryptus
 Slekten Chinophagus 
 Slekten Crowsonguptus
 Slekten Cryptophilus 
 Cryptophilus integer (Heer, 1838)  – Mellom-Europa
 Slekten Loberopsyllus
 Stammen Empocryptini
 Slekten Empocryptus 
 Slekten Lepidotoramus 
 Slekten Lobosternum
 Underfamilien Erotylinae
 Stammen småkjukebiller, Dacnini
 Dacne bipustulata (Thunberg, 1781)
 Combocerus glaber (Schaller, 1783)
 Stammen Encaustini
 Stammen Erotylini
 Stammen Megalodacnini
 Stammen praktkjukebiller, Tritomini
 Tritoma bipustulata Fabricius, 1775
 Triplax aenea (Schaller, 1783)
 Triplax russica (Linnaeus, 1758)
 Triplax scutellaris Charpentier, 1825
 Triplax rufipes (Fabricius, 1781)
 Underfamilien Languriinae - ofte plassert som en egen familie
 Underfamilien Loberinae
 Underfamilien Pharaxonothinae
 Underfamilien Xenoscelinae
 Slekten †Isocryptophilus Li et al., 2024 - usikker plassering
 Slekten †Khasurtyphilus Lyubarsky et al, 2025 Lyubarsky, G.Y., Vasilenko, D.V., Legalov, A.A. & Perkovsky, E.E. (2025) New pleasing fungus beetle genus and species (Coleoptera: Erotylidae) from the Khasurty locality (Lower Cretaceous of Western Transbaikalia, Russia). Zootaxa, 5715 (1), 267–271. https://doi.org/10.11646/zootaxa.5715.1.24 

 Referanser 

 Kilder 
 Silfverberg, H. 1992. Enumeratio Coleopterorum Fennoscandiae, Daniae et Baltiae (liste over Nordens biller). Helsinki.

 Skelley, P.E. 2001. Pleasing fungus beetles of North America. Family Erotylidae (med bilder av mange slekter). 

 Eksterne lenker 


Kategori:Biller

Kategori:Dyr formelt beskrevet av Pierre André Latreille